โครงการในอนาคต

  แนวความคิดรีสอร์ทแบบครบวงจรของ ลากูน่า ภูเก็ต
  ได้พิสูจน์แล้วว่าเป็นรูปแบบที่ประสบความสำเร็จ นับตั้งแต่เริ่มเปิดดำเนินการกว่าทศวรรษที่ผ่านมา
  พัฒนาการที่ไม่หยุดนิ่งตลอดระยะเวลา 18 ปีที่ผ่านมาทำให้ ลากูน่า ภูเก็ต
  เป็นรีสอร์ทที่เปี่ยมด้วยประสบการณ์ดังที่ประจักษ์ในทุกวันนี้

  ถึงกระนั้น บริษัทฯ
  ยังคงมองเห็นโอกาสในการเพิ่มพูนผลกำไรและขยายสิ่งอำนวยความสะดวกที่มีอยู่ในปัจจุบัน
  โดยเฉพาะเมื่อคำนึงว่าความต้องการได้เพิ่มขึ้นอย่างต่อเนื่องในจังหวัดภูเก็ต
  ทั้งในแง่ของปริมาณห้องพักโรงแรมและที่อยู่อาศัย
  ในขณะที่จำนวนห้องพักโรงแรมกำลังขยายตัวได้ช้ากว่าความต้องการที่ปรับเพิ่มสูงขึ้นอย่างรวดเร็ว

  ลากูน่า ภูเก็ต
  เสมือนเป็นตลาดท่องเที่ยวขนาดใหญ่ตลาดหนึ่งภายในตลาดท่องเที่ยวของทั้งจังหวัดภูเก็ต
  และเป็นผู้ให้บริการห้องพักระดับบนชั้นแนวหน้าในเกาะภูเก็ต
  หากพิจารณาโรงแรมคู่แข่งระดับสี่และห้าดาว คู่แข่งที่แท้จริงของ ลากูน่า ภูเก็ต
  ก็คงมีแต่กลุ่มโรงแรมเมอริเดียน (โรงแรมเลอ เมอริเดียน และโรงแรมเลอ เมอริเดียน ยอช์ท
  คลับ), โรงแรมอมันปุรี, โรงแรมเจ ดับบลิว แมริออท หาดไม้ขาว, โรงแรมตรีศาลา รีสอร์ท
  และโรงแรมฮิลตัน อาร์เคเดียที่เพิ่งปรับปรุงใหม่

การขยายตัวในอนาคตของโรงแรมใน ลากูน่า ภูเก็ต 

  ความสามารถในการเพิ่มจำนวนห้องพักของโรงแรมใน ลากูน่า ภูเก็ต
  โดยไม่ต้องเสียค่าใช้จ่ายเพิ่มในส่วนของการก่อสร้างระบบสาธารณูปโภคเป็นลักษณะเด่นของโครงการของ
  ลากูน่า ภูเก็ต ในโรงแรมบันยัน ทรี ภูเก็ต
  พื้นที่ส่วนกลางในปัจจุบันสามารถรองรับการเพิ่มจำนวนห้องพักจากเดิมที่มีอยู่ได้อย่างสบายๆ
  บ้านพักพร้อมสระว่ายน้ำ 2 สระใหม่สำหรับลูกค้าระดับบน จำนวน 22 หลังที่สร้างเสร็จในปี
  2549 ได้รับการตอบรับเป็นอย่างดี และบริษัทฯ ยังมีแผนที่จะเพิ่มบ้านพักพร้อมสระว่ายน้ำ 2
  สระอีก จำนวน 12 หลัง ในเฟสต่อไปโดยจะเริ่มการก่อสร้างในช่วงครึ่งปีแรกของปี 2550
  บ้านพักพร้อมสระว่ายน้ำ 2 สระทั้งหมดได้ขายให้แก่บุคคลทั่วไปหมดแล้ว นอกจากนั้น บ้านพัก 2
  ห้องนอนพร้อมสระว่ายน้ำ จำนวนอีก 22 หลัง จะเริ่มการก่อสร้างในช่วงครึ่งปีแรกของปี 2550
  เช่นกัน และจะเปิดขายให้บุคคลทั่วไป

  โรงแรมดุสิต ลากูน่า รีสอร์ท วางแผนจะสร้างบ้านพักพร้อมสระว่ายน้ำจำนวน 28 หลังในปี
  2550 และ 2551 เพื่อให้เป็นสินค้าสำหรับลูกค้าระดับบน บ้านพักเหล่านี้จะเปิดขายให้บุคคลทั่วไป

  การออกแบบโรงแรมแห่งที่ 7 บนชายหาดฝั่งที่เหลืออยู่ใน ลากูน่า ภูเก็ต อยู่ระหว่างดำเนินการ
  โดยจะใช้ชื่อว่า อังสนา ภูเก็ต และได้วางแผนเริ่มการก่อสร้างในช่วงปลายปี 2550

  ห้องพักจำนวนมากของโรงแรมได้รับการปรับปรุงในปี 2549
  โดยตามแผนงานกำหนดให้การปรับปรุงห้องพักที่ โรงแรม ลากูน่า บีช รีสอร์ท แล้วเสร็จในปี
  2550 และเริ่มการปรับปรุงห้องพักที่ โรงแรมดุสิต ลากูน่า รีสอร์ท เพื่อให้แล้วเสร็จในปี 2550
  และปี 2551

การขยายตัวในอนาคตของโรงแรมนอก ลากูน่า ภูเก็ต 

  บริษัทฯ จะแสวงหาโอกาสกระจายความเสี่ยงในการดำเนินธุรกิจอย่างต่อเนื่อง
  นอกเหนือจากธุรกิจในจังหวัดภูเก็ตและการซื้อธุรกิจโรงแรมบันยัน ทรี กรุงเทพ ในปี 2548
  และการลงทุนในโรงแรมบันยัน ทรี ลิเจียง ซึ่งได้เปิดดำเนินการในปี 2549
  อันประกอบด้วยบ้านพักจำนวน 55 หลัง นับว่าเป็นก้าวแรกของการดำเนินกลยุทธ์นี้

  ศักยภาพของการขยายธุรกิจโรงแรมบันยัน ทรี กรุงเทพ
  เริ่มต้นขึ้นด้วยการเพิ่มภัตตาคารอาหารญี่ปุ่นและภัตตาคารอาหารทะเล ซึ่งเปิดให้บริการในปี
  2549 การขยายธุรกิจอื่นที่ปัจจุบันอยู่ระหว่างการดำเนินการ คือ
  การปรับปรุงตกแต่งพื้นที่สำนักงานในปัจจุบันเพื่อเปลี่ยนเป็นห้องพักเพิ่มขึ้น
  และการก่อสร้างห้องจัดเลี้ยงพร้อมกับสิ่งอำนวยความสะดวกสำหรับการประชุมสัมมนาเพิ่มเติม
  โครงการเหล่านี้จะแล้วเสร็จในช่วงปี 2550 จนถึงปี 2551

การพัฒนาอสังหาริมทรัพย์เพื่อขาย

  ความโดดเด่นอีกประการหนึ่งของ ลากูน่า ภูเก็ต คือการที่บริษัทฯ
  ยังคงสามารถอย่างต่อเนื่องในการดึงดูดความสนใจของนักลงทุนให้ซื้อที่พักอาศัยสไตล์รีสอร์ทที่มีให้เลือกหลากหลาย
  โดยกิจกรรมในส่วนนี้ได้เปลี่ยนแปลงไปเนื่องจากสถานการณ์ทางเศรษฐกิจและสภาพตลาด
  อย่างไรก็ดี บริษัทฯ เห็นว่าสินค้าของบริษัทฯ
  จะยังคงอยู่ในความสนใจของผู้บริโภคเป็นอย่างดีต่อไป เนื่องจากบริษัทฯ
  ให้บริการขายห้องพักพร้อมเข้าอยู่โดยมีข้อได้เปรียบมากมายที่พ่วงมากับสถานที่ตั้งของ ลากูน่า
  ภูเก็ต

  โดยเฉพาะอย่างยิ่ง โครงการ ลากูน่า เรสซิเด้นท์ และลากูน่า ทาวน์โฮมส์
  ได้พิสูจน์ให้เห็นว่าเป็นสินค้าที่ได้รับความนิยมอย่างมาก ดังที่ประจักษ์ว่าทุกโครงการที่บริษัทฯ
  พัฒนาได้ถูกขายเกือบหมดแล้ว และเพื่อให้บริษัทฯ ก้าวให้ทันกับความต้องการที่มีมาก บริษัทฯ
  ได้ระบุที่ตั้งโครงการใหม่อื่นๆ อีกจำนวนหนึ่งเรียบร้อยแล้ว
  และกำลังอยู่ในขั้นตอนการออกแบบและขออนุญาตจากหน่วยงานราชการเพื่อดำเนินการในขั้นต่อไป
  บริษัทฯ เชื่อมั่นว่าธุรกิจนี้มีแนวโน้มที่จะสร้างความเติบโตอย่างมหาศาลให้กับธุรกิจของกลุ่ม

  ในปี 2545 บริษัทฯ ได้ซื้อสินทรัพย์ของบริษัท ลากูน่า ดิเวลลอปเมนท์ จำกัด (ก่อนหน้านี้บริษัทฯ
  ถือหุ้นร้อยละ 30 ในบริษัทนี้) ซึ่งทำให้บริษัทฯ ได้ครอบครองที่ดินติดกับ ลากูน่า ภูเก็ต อีกจำนวน
  1,146 ไร่ ซึ่งบริษัทฯ วางแผนที่จะสร้างชุมชนที่พักอาศัยที่มีบริการครบวงจรที่เรียกว่า ลากูน่า
  วิลเลจ โดยได้เริ่มการก่อสร้างในช่วงครึ่งปีแรกของปี 2549 เฟสแรกของ ลากูน่า วิลเลจ
  ประกอบด้วยบ้านพักในโครงการ ลากูน่า เรสซิเด้นท์ จำนวน 49 หลัง บ้านพักในโครงการ
  ลากูน่า ทาวน์โฮมส์ จำนวน 56 หลัง และบ้านพัก 36 หลัง (สินค้าใหม่)
  และจากผลการขายของเฟสแรก เป็นที่คาดว่าจะขายได้หมดภายในช่วงกลางปี 2550

  นอกจากนั้น ยังมี “โครงการขายอสังหาริมทรัพย์ในรีสอร์ท”
  อีกสองโครงการที่ได้นำออกเสนอขายได้ในปี 2549 คือโครงการบ้านพักพร้อมสระว่ายน้ำ 2 สระ
  ที่โรงแรม บันยัน ทรี ภูเก็ต (ปัจจุบันแล้วเสร็จแล้ว) และบ้านพักพร้อมสระว่ายน้ำที่โรงแรมดุสิต
  ลากูน่า รีสอร์ท ซึ่งคาดว่าจะเสร็จสมบูรณ์ราวกลางปี 2551 บริษัทฯ
  จะยังคงแสวงหาโครงการขายอสังหาริมทรัพย์ในรีสอร์ทเพื่อสร้างความนิยมเพิ่มเติมในสินค้านี้ซึ่งนำมาซึ่งผลตอบแทนที่ดีในการลงทุนให้แก่บริษัทฯ
  ด้วย

ลากูน่า ฮอลิเดย์ คลับ 

  เพื่อตอบสนองต่อการเปลี่ยนแปลงในตลาดการพัฒนาอสังหาริมทรัพย์เพื่อขาย บริษัทฯ
  ได้เปิดตัวคลับเพื่อการพักผ่อน (vacation club) เฉพาะในกลุ่มโรงแรมของบริษัทฯ ในปี
  2541 สินค้าใหม่นี้เป็นรูปแบบใหม่ของการขายสิทธิในการพักอาศัยตามช่วงเวลา (timeshare)
  บริษัทฯ ตระหนักถึงภาพลักษณ์ที่ไม่ค่อยดีนักของอุตสาหกรรมนี้ ดังนั้น บริษัทฯ
  มุ่งมั่นที่จะเสนอการบริการที่สะท้อนถึงมาตรฐานและวัฒนธรรมที่เป็นเลิศของ ลากูน่า ภูเก็ต
  ด้วยเหตุนี้ ลากูน่า ฮอลิเดย์ คลับจึงเป็นที่นิยมในหมู่ลูกค้าของ ลากูน่า ภูเก็ต
  และก่อให้เกิดการพัฒนาอย่างไม่หยุดนิ่งให้กับรีสอร์ทแห่งนี้
  อุตสาหกรรมนี้เป็นธุรกิจที่ให้ผลกำไรงาม ถึงแม้ว่าบริษัทฯ
  จะยังคงบุกตลาดด้วยกิจกรรมการขายที่ดำเนินไปอย่างค่อนข้างช้า
  เมื่อเทียบกับเกณฑ์มาตรฐานของอุตสาหกรรมการขายสิทธิในการพักอาศัยตามช่วงเวลาทั่วไป
  โดยไม่ยึดแนวทางการขายแบบกดดันกับลูกค้าของบริษัทฯ เฉกเช่นการขายทั่วไป กระนั้นก็ตาม
  บริษัทฯ พร้อมเสนอสินค้านี้ให้กับลูกค้าที่ใช้บริการอยู่ใน ลากูน่า ภูเก็ต

  ขณะนี้ สำนักงานขายในกรุงเทพฯ ซึ่งเริ่มเปิดดำเนินการเมื่อกลางปี 2543
  ยังคงมีผลการดำเนินงานที่ดีเยี่ยม และบริษัทฯ ได้ขยายธุรกิจของลากูน่า ฮอลิเดย์
  คลับไปยังตลาดภูมิภาค โดยเปิดสำนักงานขายแห่งใหม่ที่บินตัน
  ประเทศอินโดนีเซียในเดือนพฤศจิกายน 2548 ซึ่งเสนอขายสินค้านี้อยู่ในโรงแรมอังสนา รีสอร์ท
  แอนด์ สปา บินตัน บริษัทฯ กำลังพิจารณาทำเลที่ตั้งสำนักงานขายแห่งใหม่ที่จะเปิดดำเนินการในปี
  2550 อีกจำนวนหนึ่ง และบริษัทฯ เชื่อมั่นว่า ด้วยคุณภาพของการจัดการและเจ้าหน้าที่ที่บริษัทฯ
  มีอยู่ บริษัทฯ มีรากฐานที่ดีสำหรับการขยายการดำเนินงานไปสู่ระดับนานาชาติ
  สำนักงานขายที่จะเปิดเพิ่มเติมในจังหวัดเชียงใหม่ และชะอำ
  จะเปิดให้บริการในช่วงไตรมาสแรกของปี 2550
  สำนักงานขายในพัทยาจะเปิดให้บริการในช่วงกลางปี 2550 ส่วนสำนักงานขายในประเทศฮ่องกง
  ที่จะเปิดให้บริการช่วงปลายปี 2550
  จะเป็นจุดเริ่มต้นสำหรับแผนงานขยายธุรกิจไปในระดับนานาชาติ
  ซึ่งเป็นที่คาดว่าจะขยายต่อไปยังประเทศสาธารณรัฐประชาธิปไตยประชาชนจีนในอีก 2-3
  ปีข้างหน้า

  ในจังหวัดภูเก็ต การก่อสร้างโรงแรมลากูน่า ฮอลิเดย์ คลับ ภูเก็ต รีสอร์ท ด้วยห้องพักจำนวน
  79 ห้องได้แล้วเสร็จในปี 2549 และเปิดดำเนินการในเดือนตุลาคม เพื่อรองรับสมาชิก ลากูน่า
  ฮอลิเดย์ คลับ

บริษัท ลากูน่าเซอร์วิส จำกัด 

  บริษัท ลากูน่าเซอร์วิส จำกัด ถือว่าเป็นศูนย์กลางของการบริการใน ลากูน่า ภูเก็ต
  โดยรับหน้าที่ที่หลากหลาย ซึ่งประกอบด้วยการบริการรถรับส่งระหว่างโรงแรม
  การซักรีดส่วนกลาง การบำรุงรักษาพื้นที่ส่วนกลาง การดูแลทำความสะอาดชายหาด
  การดูแลรักษาทะเลสาป บริการน้ำประปา สถานที่ฝึกอบรมคอมพิวเตอร์
  และการบริการรถรับส่งพนักงาน
  รวมทั้งการจัดทีมงานที่พร้อมให้ความช่วยเหลือในกรณีฉุกเฉินต่างๆ ใน ลากูน่า ภูเก็ต บริษัท
  ลากูน่าเซอร์วิส จำกัด บริหารงานโดยคณะผู้บริหารที่ประกอบด้วยผู้จัดการทั่วไปของโรงแรมต่างๆ
  แผนการพัฒนาบริษัทนี้จะเชื่อมโยงกับบริการลูกค้าสัมพันธ์ (estate management services)
  เพื่อรองรับการให้บริการแก่เจ้าของที่พักอาศัยใน ลากูน่า ภูเก็ต ที่เพิ่มจำนวนขึ้นอย่างมาก

แผนการตลาดของ ลากูน่า ภูเก็ต 

  นอกเหนือจากการดำเนินกิจกรรมการตลาดของแต่ละโรงแรม
  ซึ่งถือเป็นค่าใช้จ่ายการโฆษณาและการส่งเสริมการขายส่วนใหญ่
  ยังมีกองทุนส่วนกลางที่เรียกเก็บในอัตราร้อยละ 1 จากรายได้ของโรงแรม
  ซึ่งนำไปใช้จ่ายกับโปรแกรมการตลาดครบวงจรที่โปรโมทให้ ลากูน่า ภูเก็ต เป็นแหล่งท่องเที่ยว
  ซึ่งประกอบด้วยการโฆษณา การประชาสัมพันธ์ และกิจกรรมการขายโดยตรง

  โครงการของบริษัทฯ
  ที่ประสบความสำเร็จมากกับตัวแทนท่องเที่ยวในตลาดเป้าหมายหลักที่คัดสรรแล้วที่เรียกว่า
  “ลากูน่า ภูเก็ต พลัส” ได้รับการส่งเสริมการขายตลอดทั้งปี
  และคาดว่าโครงการนี้จะเป็นจุดขายพิเศษของกิจกรรมการขายที่เป็นความร่วมมือของโรงแรมต่างๆ
  ในกลุ่ม ลากูน่า ภูเก็ต

ลากูน่า ทัวร์

  ลากูน่า ทัวร์ ซึ่งเป็นบริษัทท่องเที่ยวส่วนกลางของ ลากูน่า ภูเก็ต
  มุ่งสร้างรายได้จากค่านายหน้าที่ได้รับจากลูกค้าประจำของบริษัทฯ
  ที่สนใจเข้าร่วมกิจกรรมหลากหลายบนเกาะภูเก็ต นอกจากนี้ ยังเป็นการเปิดโอกาสให้บริษัทฯ
  ควบคุมคุณภาพของโปรแกรมท่องเที่ยวต่างๆ ที่เสนอกับลูกค้าของ ลากูน่า ภูเก็ต อีกด้วย

ธุรกิจอื่นๆ 

  คาแนล วิลเลจ ยังคงมีผู้เช่าเต็มพื้นที่ และในปี 2546
  บริษัทได้สร้างสำนักงานแยกต่างหากสำหรับ ลากูน่า ฮอลิเดย์ คลับ
  ซึ่งปัจจุบันใช้พื้นที่ร้านค้าจำนวน 8 ร้านเป็นสำนักงาน
  เพื่อรองรับผู้สนใจเช่าร้านค้าที่ลงชื่อไว้ในรายชื่อผู้จองสำรอง ในคาแนล วิลเลจ บริษัทฯ
  ได้สร้างโบสถ์สำหรับประกอบพิธีวิวาห์ เพื่อเจาะตลาดธุรกิจการแต่งงานที่สร้างผลกำไรได้มาก
  โดยเฉพาะตลาดจากประเทศญี่ปุ่น โบสถ์แห่งนี้สร้างเสร็จในปี 2547
  และเริ่มเปิดดำเนินการเมื่อต้นปี 2548

  เควส ลากูน่า ภูเก็ต แอดเวนเจอร์
  ยังคงเป็นส่วนสำคัญที่สนองความต้องการของตลาดประชุมสัมมนาของบริษัททั่วไป
  และถือว่าเป็นกิจกรรมยามพักผ่อนที่เพิ่มให้แก่ลูกค้าอีกด้วย

  ลากูน่า ภูเก็ต กอล์ฟ คลับ เป็นสิ่งอำนวยความสะดวกที่สำคัญอย่างหนึ่งของ ลากูน่า ภูเก็ต ในปี
  2546 ได้มีการเปลี่ยนชื่อจาก
  บันยัน ทรี กอล์ฟ คลับ เพื่อให้ชื่อของสนามกอล์ฟสอดคล้องกับชื่อโรงแรมใน ลากูน่า ภูเก็ต
  สภาพสนามกอล์ฟจะได้รับการปรับปรุงและขยายต่อไป

บันยัน ทรี แกลเลอรี่ เป็นร้านค้าที่กระตุ้นการจับจ่ายใช้สอยของลูกค้าที่มีค่ายิ่งสำหรับบริษัทฯ
โดยวางจำหน่ายสินค้าที่ออกแบบเป็นโลโก้ของบันยัน ทรี ทั่วไปใน ลากูน่า ภูเก็ต ร้านบันยัน ทรี
แกลเลอรี่ ได้เปิดดำเนินการในหลายประเทศอย่างต่อเนื่อง
โดยร้านสาขาจะเปิดอยู่ภายในโรงแรมบันยัน ทรี หรืออังสนา รีสอร์ทหรือสปาที่เปิดใหม่เสมอ

กระแสเงินสดของบริษัท ลากูน่า รีสอร์ท แอนด์ โฮเท็ล จำกัด (มหาชน)

ในช่วงห้าปีที่ผ่านมา
กระแสเงินสดจากการดำเนินงานของโรงแรมและการขายอสังหาริมทรัพย์ในช่วงไม่กี่ปีที่ผ่านมาช่วยทำให้บริษัทฯ
สะสมเงินสดจำนวนมากจากการดำเนินงานของบริษัทฯ
ด้วยส่วนต่างระหว่างอัตราดอกเบี้ยกู้ยืมและดอกเบี้ยเงินฝากที่กว้างมาก บริษัทฯ
ใช้เงินสดส่วนใหญ่ที่ได้รับจากการดำเนินงานในการชำระหนี้ สถานการณ์นี้ได้เปลี่ยนแปลงตั้งแต่ปี
2548 เมื่อบริษัทฯ
ใช้งบดุลที่แสดงฐานะทางการเงินที่แข็งแกร่งในการขออนุมัติเงินกู้เพื่อใช้จ่ายในการซื้อบริษัท
ไทยวาพลาซ่า จำกัด (โรงแรมบันยัน ทรี กรุงเทพฯ)
และเพื่อเป็นเงินทุนสำหรับโครงการขยายงานภายใน ลากูน่า ภูเก็ต และโครงการที่ลิเจียง
สาธารณรัฐประชาธิปไตยประชาชนจีน โดยบริษัทฯ
จะใช้เงินสดที่ได้จากการดำเนินงานในการชำระหนี้นี้